Il-pubblikazzjoni mill-Fondazzjoni għad-Drittijiet tan-Nisa ta' dokument li jipproponi strateġija nazzjonali dwar is-saħħa sesswali hu pass il-quddiem f'dan il-pajjiż. Fid-dokument, intitolat , il-fondazzjoni tagħmel 7 rakkomandazzjonijiet dwar il-kontraċezzjoni, l-ippjanar tal-familja, l-edukazzjoni sesswali u l-aċċess legali u sigur għall-abort. Min-natura tagħhom dawn huma proposti kontroversjali li jeħtieġu diskussjoni matura li hi tant nieqsa f'dan il-pajjiż. Meta f'Settembru li għadda, fl-ewwel indirizz tiegħi bħala Chairman ta' Alternattiva Demokratika kkummentajt dwar dak li kien ġie diskuss fil-Parlament taż-Żgħażagħ ftit qabel u għidt li l-pajjiż jeħtieġlu diskussjoni serja u matura dwar l-abort kien hemm min staqsieni "għaliex dan"? Din id-diskussjoni ma hemmx bżonnha, kien hemm min qal. It-tweġiba għal dan hi waħda sempliċi: għax aħna niffurmaw parti minn pajjiż demokratiku u l-politika tal-pajjiż, inkluż dik dwar is-saħħa sesswali u reproduttiva hi suġġetta għall-iskrutinju pubbliku. Ħadd m'għandu l-ebda dritt li jagħlaq ħalq ħadd billi jostakola diskussjoni. Għandna bżonn iktar diskussjoni pubblika u inqas tkeskis u tfesfis fil-widnejn. Bla dubju din hi diskussjoni li ser tkun waħda emottiva u ser tirrifetti l-fatt li l-pajjiż għaddej minn trasformazzjoni radikali fejn il-pluraliżmu qiegħed bil-mod il-mod jinfirex fl-oqsma kollha tal-ħajja inkluż fl-etika u l-valuri li nħaddnu. Din hi bidla li ħadet spinta bid-dħul ta' Malta fl-Unjoni Ewropea. Għax fl-2004 ma bqajniex iktar gżira iżda sirna parti effettiva mill-kontinent Ewropew. Dan ġieb u għad irid iġib tibdil li jingħoġob imma ukoll tibdil li jdarras. Mela ħalli d-diskussjoni tibda bis-serjetá.